Nordjyllands Politi oplyser, at de sent torsdag aften har løsladt de fire anholdte i sagen om knivstikkeriet på Hadsundvej i Vejgaard i Aalborg. Sigtelserne opretholdes fortsat. Det var natten til torsdag, politiets patruljer rykkede ud. - De fire sigtede i sagen har ikke, i nævneværdig grad, ønsket at bidrage til sagens opklaring. De er nu løsladt, men sigtelserne opretholdes. Tre af de tilskadekomne var blandt de sigtede. Der ligger nu et omfattende efterforskningsarbejde foran os, for at klarlægge hændelsesforløbet, fortæller efterforskningsleder og vicepolitiinspektør Niels Kronborg. Vicepolitiinspektøren minder om, at Nordjyllands Politi i dag, fredag, har udstationeret den mobile politistation på Hadsundvej i området ved biblioteket, fra klokken 10 til 13. Her er det muligt at henvende sig, hvis man ligger inde oplysninger i sagen – eller hvis man har brug for at tale med politiet om hændelsen. Politiet efterlyser fortsat vidner, der bedes ringe 114 med oplysninger i sagen. Desuden opfordrer Nordjyllands Politi til, at hvis man bor i området og har videoovervågning,  bør man sikre data og rette henvendelse til Nordjyllands Politi ligeledes på telefon 114.

Referat:
De fire anholdte efter et knivstikkeri i Vejgaard natten til torsdag er nu løsladt.